b'\n_START_ARTICLE_\nVelika nagrada Monaka 1997\n_START_SECTION_\nKvalifikacije\n_START_PARAGRAPH_\nNa suhi stezi je najbolj\xc5\xa1i \xc5\xa1tartni polo\xc5\xbeaj osvojil Heinz-Harald Frentzen z Williams-Renaultom s prednostjo le devetnajstih tiso\xc4\x8dink sekunde pred Michaelom Schumacherjem s Ferrarijem, tretji pa Jacques Villeneuve v drugem Williamsu. Do desetega mesta so se zvrstili \xc5\xa1e Giancarlo Fisichella, David Coulthard, Ralf Schumacher, Johnny Herbert, Mika H\xc3\xa4kkinen, Jean Alesi in Rubens Barrichello.\n_START_SECTION_\nDirka\n_START_PARAGRAPH_\nLe uro pred \xc5\xa1tartom se je nekoliko razjasnilo, toda steza je bila mokra in dirka\xc4\x8di so se odlo\xc4\x8dali predvsem za razli\xc4\x8dne tipe pnevmatik za de\xc5\xbe. Izjema sta bila le oba dirka\xc4\x8da Williamsa, ki sta izbrala pnevmatike za suho stezo, zaradi, kot so pozneje pojasnili, podatkov da se naj bi steza v pol ure popolnoma posu\xc5\xa1ila. Toda rahel de\xc5\xbe se je \xc5\xa1e nadaljeval in ve\xc4\x8dina strokonjakov je predvidevala, da so pnevmatike tipa intermediate najbolj\xc5\xa1a izbira._NEWLINE_Michael Schumacher je na \xc5\xa1tartu zlahka ob\xc5\xa1el Frentzna in povedel, na drugo mesto pa se je prebil Fisichella. Frentzen je padel na tretje mesto, na \xc4\x8detrto pa se je prebil Ralf Schumacher. Zasledovalci niso mogli niti pribli\xc5\xbeno slediti tempu vodilnega Schumacherja, medtem pa se je Barrichello prebil \xc5\xbee na \xc5\xa1esto mesto. Diniz se je pri ovinku Portier zavrtel in kot prvi odstopil. Le malo kasneje se je zavrtel \xc5\xa1e Coulthard pred novo \xc5\xa1ikano in kar nekaj dirka\xc4\x8dev se mu je komaj umaknilo, le \xc5\xa0kotov mo\xc5\xa1tveni kolega pri McLarnu, H\xc3\xa4kkinen se mu ni mogle in dirka se je za Finca \xc5\xbee kon\xc4\x8dala. Coulthardu pa je uspelo nadaljevati. Hill se je med tem zapletel v tr\xc4\x8denje s Verstappnom in moral je odstopiti. Po koncu drugega kroga je imel Schumacher \xc5\xbee enajst sekund prednosti pred drugo uvr\xc5\xa1\xc4\x8denem Fisichello._NEWLINE_V \xc4\x8detrtem krogu je vodilni v prvenstvu Villeneuve zapeljal v bokse in zamenjal neprimerne pnevmatike za suho stezo za de\xc5\xbene, le malo pa je manjkalo da pri vhodu v bokse ni tr\xc4\x8dil v zid. Do konca \xc4\x8detrtega kroga je prednost Schumacherja zna\xc5\xa1ala \xc5\xbee 17 sekund pred Fisichello, med drugo in peto uvr\xc5\xa1\xc4\x8denem pa je bila razlika le dve sekundi. Villeneuve je zaradi postanka padel na 18, mesto za Larinija. Ralf Schumacher je naredil manj\xc5\xa1o napako, kar je izkoristil Herbert in rojaka prehitel. Larini se je zavrtel kar dvakrat v tem krogu, med tem pa je Frentzen opravil po\xc4\x8dasen postanek v boksih za de\xc5\xbene pnevmatike. Sauberja v de\xc5\xbeju nista imela dobrega oprijema, kljub tema pa je Herbert napadal Fisichello, med tem pa je Michaela Schumacherja v ovinku Mirabeau nekoliko zaneslo, Barrichello se je prebil na drugo, Ralf Schumacher pa s prehitevanjem Fisichelle na tretje mesto. V 7. krogu je imel Schumacher \xc5\xbee 27 sekund prednosti pred Barrichellom. Trulli je med umikanjem Frentznu tr\xc4\x8dil v ogrado. V desetem krogu je v ogradi kon\xc4\x8dal \xc5\xa1e Herbert, Berger pa je moral po rahlem tr\xc4\x8denju v ogrado ovinka Mirabeau menjati sprednje krilce._NEWLINE_Frentzen se je prebil \xc5\xbee na 15. mesto, med tem pa je Ralf Schumacher v ovinku Casino Square tr\xc4\x8dil, izgubil kolo in moral odstopiti. Villeneuve je bil zelo po\xc4\x8dasen, ko pa ga je za krog ujel Schumacher, je Kanad\xc4\x8dan nenadoma za\xc4\x8del voziti dve sekundi na krog hitreje in prehitel Nakana. Do konca 15. kroga je imel Schumacher \xc5\xbee pol minute prednosti pred Barrichella, ki je imel \xc5\xa1e 17 sekund prednosti pred Fisichello, Panis je zaostajal \xc5\xa1e za sedem sekund, nato pa sta sledila \xc5\xa1e Irvine in Salo. Schumacher je kon\xc4\x8dno uspel za krog prehiteti Villeneuva, Barrichello in Panis pa sta bila najhitrej\xc5\xa1a dirka\xc4\x8da na progi. Alesi je bil tik za Salom na petem mestu, toda zavrtel se je v ovinku Portier in nekoliko kasneje tudi odstopil. Villeneuve je bil ponovno v boksih, kmalu po vrnitvi pa je tr\xc4\x8dil v ogrado in odstopil. Njegov mo\xc5\xa1tveni kolega, Frentzen, pa se je prebil na deseto mesto._NEWLINE_Panis se je pribli\xc5\xbeeval Fisichelli, Larini pa je v 23. krogu odstopil zaradi po\xc5\xa1kodovane zadnje desne pnevmatike. To\xc4\x8dno na polovici dirke, eno uro po \xc5\xa1tartu, je na postanek zapeljal vodilni Schumacher. Med tem pa se je Dvoboju Panis-Fisichella priklju\xc4\x8dil \xc5\xa1e Irvine. Panis je pri bazenu uspel Fisichello prehiteti, kmalu pa je podobno uspelo \xc5\xa1e Irvinu. Schumacher je za krog prehitel rojaka Frentzna v Williamsu, ki je dr\xc5\xbeal deveto mesto._NEWLINE_V 36. krogu je bil vrstni red Schumacher, Barrichello, Panis, Irvine, Salo, Fisichella, Magnussen, Verstappen, Frentzen, Katayama, Nakano in Berger. Frentzna je odneslo s proge toda re\xc5\xa1il se je na pomo\xc5\xbeno cesto in se vrnil nazaj na stezo. Panis je zapeljal na postanek, prav tako pa tudi Frentzen. Med tem pa je Nakano s Prostom obti\xc4\x8dal v ovinku Casino Square. Na postanek je zapeljal tudi drugo uvr\xc5\xa1\xc4\x8deni Barichello._NEWLINE_Frentzen je pri novi \xc5\xa1ikani tr\xc4\x8dil v ogrado in dirka se je za mo\xc5\xa1tvo Williams kon\xc4\x8dala. Med tem se je Ferrari pripravljal na postanek Irvina, ki je tudi po postanku zadr\xc5\xbeal tretje mesto pred Panisom. Tudi Magnussen je opravil postanek v boksih, kmalu za tem pa je uni\xc4\x8dil sprednje krilce na svojem Stewartu. Salo je bil \xc5\xa1e edini brez postanka in dr\xc5\xbeal je peto mesto. V ovinku St Devote je vodilnega Schumacherja odneslo s steze, toda lahko se je vrnil in le izgubil deset sekund od svoje prednosti, ki je pred tem zna\xc5\xa1ala \xc5\xbee skoraj minuto in pol. Salu se je Fisichella med tem nevarno pribli\xc5\xbeal in ga \xc5\xbee za\xc4\x8del ogro\xc5\xbeati na petem mestu._NEWLINE_Vrstni red je bil zdaj Schumacher, Barrichello, Irvine, Panis, Salo, Fisichella, Magnussen, Verstappen, Berger in Katayama. Le tri minute pred koncem dirke se je Magnussen v \xc5\xa1ikani zavrtel, toda lahko je nadaljeval. Schumacher je pripeljal za\xc4\x8del krog, ko je bilo \xc5\xa1e dve minuti do konca. To je pomenilo, da bi moral odpeljati \xc5\xa1e dva kroga, toda tik pred ciljem je mo\xc4\x8dno upo\xc4\x8dasnil in pre\xc4\x8dkal ciljno \xc4\x8drto sekundo po izteku dveh ur, kar je pomenilo da je \xc5\xbee zmagovalec dirke.\n_START_SECTION_\nPo dirki\n_START_PARAGRAPH_\nS to zmago in odstopom Villeneuva je Schumacher prevzel vodstvo v prvenstvo, \xc4\x8desar pred dirko ni pri\xc4\x8dakoval noben strokovnjak. To je bila tudi tretja zmaga za Nemca na Veliki nagradi Monaka in prva za Ferrari v Monaku po Gillesu Villeneuvu v daljni sezoni 1981.'